PATVIRTINTA

 Lietuvos policijos veteranų asociacijos valdybos

 2023 m. sausio 26 d. protokolu Nr. 2023-1

**LIETUVOS POLICIJOS VETERANŲ ASOCIACIJOS FOTOGRAFIJŲ KONKURSO ,,MES GALIM“**

**NUOSTATAI**

**I SKYRIUS**

**BENDROSIOS NUOSTATTOS**

1. Fotografijų konkurso ,,Mes galim“ organizavimo nuostatai nustato fotografijų konkurso „Mes galim“ (toliau – konkursas) vykdymo laiką, konkurso organizavimo, laimėtojų vertinimo ir apdovanojimo tvarką.

2. Konkurso organizatorius – Lietuvos policijos veteranų asociacija (toliau – LPVA).

3. Konkurso organizavimo laikotarpis – nuo 2023 m. vasario 1 d. iki 2023 m. gegužės 1 d.

**II SKYRIUS**

**KONKURSO ORGANIZAVIMAS**

4. Konkurse gali dalyvauti LPVA nariai ir jų šeimos nariai.

5. Konkursui fotografijos gali būti pateikiamos dviejose kategorijose: Teminė kategorija- Lietuvos policijos veteranų gyvenimo akimirkos (reportažinės, atspindinčios įvairiapusę LPVA veiklą); Laisva kategorija - Stabtelėjimai (peizažai, portretai, fotomanipuliacijos ir pan.).

**III SKYRIUS**

**KONKURSO ORGANIZAVIMO TVARKA**

6. Konkursui pateikiamos skaitmeninės spalvotos arba nespalvotos kokybiškos, ryškios fotografijos.

Minimalus didžiosios kraštinės ilgis- 1200 px.

Maksimalus didžiosios kraštinės ilgis – 4500 px.

Maksimalus bylos (failo) dydis –5 MB

Bylos (failo) tipas – JPG arba JPEG

7. Konkursui pateiktos fotografijos privalo atitikti konkurso temą.

8. Fotografijos pateikiamos konkurso komisijai vertinimui (pirmininkui) Andriui Leliugai elektroniniu paštu andriusleliuga73@gmail.com ne vėliau kaip iki **2023 m. gegužės 1 d.**

9. Konkurso dalyvis, pateikdamas fotografijas privalo nepažeisti Bendrojo duomenų apsaugos įstatymo nuostatų.

10. Konkurso dalyvis kiekvienoje kategorijoje gali pateikti po penkias fotografijas.

11. Pristatydamas fotografijas konkursui, konkurso dalyvis elektroniniame laiške arba skaitmeninėje laikmenoje privalo nurodyti savo vardą, pavardę, LPVA filialą, telefono numerį bei elektroninio pašto adresą, o taip pat prie kiekvienos fotografijos - konkurso kategoriją ir fotografijos pavadinimą (esant reikalui, galima platesnė informacija apie fotografavimo aplinkybes)

12. Pateikdamas fotografijas konkursui, autorius tampa konkurso dalyviu ir išreiškia sutikimą su konkurso organizavimo tvarka ir sąlygomis.

13. Konkurso organizatorius turi teisę konkursui pateiktas fotografijas (nurodant autorystę) naudoti nekomerciniais tikslais (eksponuoti parodose, publikuoti internetinėje erdvėje, socialinėse reklamose ir pan.)

14. Organizatorius pasilieka teisę keisti konkurso organizavimo tvarką.

**IV SKYRIUS**

**KONKURSUI PATEIKTŲ NUOTRAUKŲ VERTINIMAS**

15. Konkursui pateiktas fotografijas vertina konkurso organizatorių sudaryta fotografijų vertinimo komisija (toliau – komisija).

16. Konkurso vertinimo komisijos darbą organizuoja komisijos pirmininkas. Komisija bendru sutarimu nusprendžia, kokia forma komisijos nariai vertina kiekvieną fotografiją bei priima galutinį sprendimą.

16.1. Konkursui pateiktos fotografijos vertinamos, atsižvelgiant į jų meniškumą, originalumą bei temos atskleidimą.

16.2. Konkurso vertinimo komisijos sprendimu skiriamos trys prizinės vietos kiekvienoje konkurso kategorijoje. Įvertinus meninę pateiktų konkursui fotografijų vertę, komisija gali siūlyti skirti papildomų nominacijų.

16.3. Informacija apie LPVA Fotografijų konkurso vertinimo komisijos sprendimą pateikiama LPVA valdybai iki 2023 m. gegužės 15 d.

17. Konkurso organizatorius turi teisę skirti papildomus apdovanojimus ir teikti nominacijas.

18. Komisijos atrinktos fotografijos gali būti eksponuojamos parodoje.

**V SKYRIUS**

**KONKURSO NUGALĖTOJŲ APDOVANOJIMAI**

19. Konkurso nugalėtojai ir prizininkai apdovanojami konkurso organizatoriaus įsteigtais prizais.

\_\_\_\_\_\_\_\_\_\_\_\_\_\_\_\_\_\_\_\_\_\_